Uz 18.02.2021. VSS prot. Nr. 7 10.§ (VSS-121)

**Satiksmes ministrijai**

*Par* *Ministru kabineta noteikumu projektu* *“Iepriekšējās darbības pārbaudes veikšanas kārtība, civilās aviācijas gaisa kuģa apkalpes locekļa identitātes kartes un lidostas identitātes kartes izsniegšanas un anulēšanas kārtība” un tā anotāciju*

 Tieslietu ministrija ir izskatījusi Satiksmes ministrijas izstrādāto Ministru kabineta noteikumu projektu “Iepriekšējās darbības pārbaudes veikšanas kārtība, civilās aviācijas gaisa kuģa apkalpes locekļa identitātes kartes un lidostas identitātes kartes izsniegšanas un anulēšanas kārtība” (turpmāk – projekts) un tā anotāciju un atbalsta to virzību, izsakot šādus iebildumus:

1. Vēršam uzmanību, ka pilnvarojums Ministru kabinetam – likuma “Par aviāciju” (turpmāk – Likums) 57.1 panta piektā daļa, uz kā pamata projekts izdots, noteic, ka “iepriekšējās darbības pārbaudes veikšanas kārtību, civilās aviācijas gaisa kuģa apkalpes locekļa identitātes kartes un lidostas identitātes kartes izsniegšanas un anulēšanas kārtību nosaka Ministru kabinets”. Norādām, ka projekta VII nodaļa noteic lidostas identitātes kartes izsniegšanas un anulēšanas kārtību valsts institūciju amatpersonām un ārvalstu institūciju darbiniekiem.

Ievērojot, ka projekta VII nodaļa neatbilst projektā norādītajam likuma pilnvarojumam Ministru kabinetam, lūdzam papildināt projekta izdošanas tiesisko pamatu vai svītrot projekta VII nodaļu.

 2. Projekta 2. punkts noteic, ka “šo noteikumu VI un VII nodaļā minētās prasības piemēro lidostas pastāvīgās identitātes kartes izsniegšanai un anulēšanai”. Ņemot vērā, ka šis apgalvojums izriet no attiecīgo projekta nodaļu nosaukumiem, tad projekta 2. punkts ir bez juridiskās slodzes. Ievērojot minēto, lūdzam svītrot projekta 2. punktu.

 3. Norādām, ka projekta 3. punkts atkārto Likuma 57.1 pantā norādīto. Atbilstoši Ministru kabineta 2009. gada 3. februāra noteikumu Nr. 108 „Normatīvo aktu projektu sagatavošanas noteikumi” (turpmāk – noteikumi Nr. 108) 3.2. apakšpunktam normatīvā akta projektā neietver normas, kas dublē augstāka normatīvā akta tiesību normās ietverto normatīvo regulējumu. Ievērojot minēto, lai novērstu dublēšanos, lūdzam svītrot vai precizēt projekta 3. punktu.

 4. Norādām, ka projekta 4. punktā nav saprotama atsauce uz Likuma 57.1 panta ceturto daļu, jo tajā nav noteikti konkrēti ierobežojumi. Minētais it īpaši svarīgs arī pārējā projekta kontekstā, jo citviet projektā saistībā ar ierobežojumiem atsauce uz minēto Likuma normu nav ietverta, piemēram, projekta 7.2. apakšpunktā. Ievērojot minēto, lūdzam precizēt projekta 4. punktu.

 5. Projekta 6. punkts noteic, ka pretendents iesniedz darba devējam dzīvesgaitas aprakstu (CV), kurā norādīta informācija par visām pretendenta dzīvesvietām un darbavietām pēdējo piecu gadu laikā, kā arī par izglītības iestādēm, kurās pretendents mācījies vai studējis pēdējo piecu gadu laikā. Nav saprotams, kāpēc dzīvesgaitas aprakstā būtu jānorāda visas pretendenta dzīvesvietas pēdējo piecu gadu laikā. Tāpat apšaubāms, vai nepieciešams norādīt arī visas darba vietas un izglītības iestādes, ja tās nav saistītas ar veicamajiem darba pienākumiem. Uzsveram, ka saskaņā ar normatīvajiem aktiem datu aizsardzības jomā ir aizliegta datu vākšana par datiem, kas nav nepieciešami konkrētā mērķa sasniegšanai. Ievērojot minēto, lūdzam precizēt projekta 6. punktu vai skaidrot konkrētās informācijas vākšanas nepieciešamību. Minētais attiecas arī uz līdzīgām normām citviet projektā, it sevišķi projekta 11. un 12. punktu.

 6. Vēršam uzmanību, ka projekta 8. punkts ir pašsaprotams, kā arī personas identitātes noskaidrošana saturiski izriet, piemēram no Darba likuma 5. panta noteiktā, ka darbinieks ir fiziska persona. Ievērojot minēto, lūdzam svītrot projekta 8. punktu.

7. Projekta 15. punktā ietverta atsauce uz projekta 5. - 12. punktu. Norādām, ka nav saprotams, kāpēc attiecībā uz lidostas administrācijas veikto iekšējās darbības pārbaudi nav attiecināmi arī projekta 13. un 14. punkta nosacījumi. Ievērojot minēto, lūdzam sniegt skaidrojumu vai precizēt projektu.

8. Saistībā ar projekta 16. punkta regulējumu norādām, ka uz valsts institūciju darbinieku attiecas ne tikai valsts institūcijās noteiktās iepriekšējās darbības pārbaudes veikšanas kārtības, bet arī ārējie normatīvie akti valsts institūciju darbinieku nodarbinātības jomā, piemēram, Valsts civildienesta likums. Ievērojot minēto, lūdzam papildināt projekta 16. punktu.

9. Vēršam uzmanību, ka visā projektā, kur norādītas atsauces uz Likuma 57.1 pantu, pastāv bažas, ka projekts dublē Komisijas 2015. gada 5. novembris Īstenošanas regulu (ES) 2015/1998, ar ko nosaka sīki izstrādātus pasākumus kop pamatstandartu īstenošanai aviācijas drošības jomā, (turpmāk – Regula), jo minētais Likuma pants saistīts ar Regulu. Ievērojot minēto, pirmkārt, lūdzam sniegt skaidrojumu par attiecīgo projekta normu saderību ar Regulu, nepieciešamības gadījumā papildinot arī projekta anotācijas V sadaļas 1. tabulu (turpmāk – Tabula) atbilstoši Ministru kabineta 2009. gada 15. decembra instrukcijas “Tiesību akta projekta sākotnējās ietekmes izvērtēšanas kārtība” (turpmāk – instrukcija) 56. punktam. Otrkārt, ja konstatē saistību ar Regulu, lūdzam attiecīgās projekta normas papildināt ar atsaucēm uz Regulu vai tās vienībām atbilstoši noteikumu Nr. 108 170.-172. punktam.

Tāpat, lai novērstu Regulas normu dublēšanu, lūdzam projekta normās, kas jau norādītas Tabulā, ietvert atsauces Regulu vai tās vienībām atbilstoši noteikumu Nr. 108 170.-172. punktā noteiktajām prasībām.

10. Lūdzam projekta 18. punktā norādīt Valsts aģentūras “Civilās aviācijas aģentūra” (turpmāk - Civilās aviācijas aģentūra) pienākuma izpildes termiņu, tādējādi normu izsakot skaidri un nepārprotami. Līdzīgi lūdzam precizēt projekta 47. un 48. punktu.

11. Projekta 20. punkts noteic, ka personām, kurām veikta standarta iepriekšējās darbības pārbaude un kas neieņem amatu kādā no Likuma 57.1 panta trešajā daļā minētajām jomām, kurā nepieciešama pastiprināta iepriekšējās darbības pārbaude, darba devējs ne vēlāk kā trīs gadus pēc standarta iepriekšējās darbības pārbaudes veikšanas veic atkārtotu standarta iepriekšējās darbības pārbaudi. Norādām, ka iepriekšējās darbības pārbaude sevī ietver pretendenta dzīvesgaitas apraksta iesniegšanu, pretendenta iepriekšējās nodarbošanās pārbaudi un tamlīdzīgi. Proti, darbības, kuras loģisku apsvērumu dēļ jāveic, tikai pirmo reizi stājoties darba tiesiskajās attiecībās. Ievērojot minēto, lūdzam projekta 20. punktā norādīt, kādas darbības reizi trijos atkārtoti nav jāveic.

12. Norādām, ka projekta 22. punktā nav atrunāta darba devēja rīcība pēc Valsts drošības dienesta sniegtās informācijas saņemšanas. Ievērojot minēto, lūdzam attiecīgi papildināt projektu.

13. Ņemot vērā, ka projekta 25. punktā norādītajam pārbaudes darbam nav norādītas juridiskās sekas, tad lūdzam attiecīgi papildināt projektu vai svītrot projekta 25. punktu, jo bez juridisko seku norādīšanas, tam nav juridiskas slodzes.

14. Projekta 30. punktā lūdzam skaidri norādīt, ko saprast ar būtisku kārtības pārkāpšanu, it sevišķi tāpēc, ka tas ir viens no identitātes kartes anulēšanas pamatiem. Tāpat nav nošķirams, par kuriem pārkāpumiem varētu tikt piemērots disciplinārsods, par kuriem – identitātes kartes anulēšana. Attiecīgi šajā gadījumā varētu tikt pārkāpts vienlīdzības princips, jo līdzīgos gadījumos varētu tikt piemērots atšķirīgs sods. Ievērojot minēto, lūdzam precizēt projekta 30. punktu.

 15. Projekta 33. punktā noradīts, ka Civilās aviācijas aģentūras lēmums nav apstrīdams. Nav saprotams, kāpēc pēc administratīvā procesa iestādē neseko administratīvais process tiesā. Turklāt, ja personu šajā gadījumā atlaiž, nav saprotams, kāpēc netiek ievērota Darba likumā noteiktā iespēja pārsūdzēt atlaišanu civiltiesiski. No minētā turklāt varētu izrietēt arī tiesības uz taisnīgu tiesu pārkāpums. Ievērojot minēto, lūdzam svītrot projekta 33. punktu.

 16. Ņemot vērā, ka vairākas projekta VI un VII nodaļas normas ir gandrīz identiskas projekta V nodaļas normām, lūdzam, cik attiecināms, atzinumā izteiktos iebildumus par projekta V nodaļas normām ņemt vērā arī attiecībā uz VI un VII nodaļu.

 Vienlaikus, lūdzam izvērtēt projekta V, VI un VII nodaļas līdzīgo normu apvienošanu, lai novērstu saturisku dublēšanos projektā, jo mainās tikai normu adresāti.

 17. Projekta anotācijas I sadaļas 2. punktā daudzviet dublēts regulējums, bet nav sniegts skaidrojums par projekta attiecīgā regulējuma nepieciešamību. Ievērojot minēto, lūdzam papildināt projekta I sadaļas 2. punktu ar izvērstu skaidrojumu par projektā ietverto regulējumu atbilstoši instrukcijas 14. punktam.

Valsts sekretāra vietniece

tiesību politikas jautājumos Laila Medina

E. Gūte

Valststiesību departamenta

Starptautisko publisko tiesību nodaļas jurists

67046104, edgars.gute@tm.gov.lv